Document ID: 32008R1166

32008R1166
L 321/14
SLUŽBENI LIST EUROPSKE UNIJE
19.11.2008.
UREDBA (EZ) br. 1166/2008 EUROPSKOGA PARLAMENTA I VIJEĆA
od 19. studenoga 2008.
o istraživanjima o strukturi poljoprivrednih gospodarstava i o istraživanju o metodama poljoprivredne proizvodnje i stavljanju izvan snage Uredbe Vijeća (EEZ) br. 571/88
(Tekst značajan za EGP)
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 285., stavak 1.,
uzimajući u obzir prijedlog Komisije,
postupajući u skladu s postupkom utvrđenim u članku 251. Ugovora (1),
budući da:
(1)
Uredba Vijeća (EEZ) br. 571/88 od 29. veljače 1988. o organizaciji statističkih istraživanja Zajednice o strukturi poljoprivrednih gospodarstava (2), donosi program statističkih istraživanja Zajednice koji će osigurati statističke podatke o strukturi poljoprivrednih gospodarstava sve do 2007. godine.
(2)
Program statističkih istraživanja o strukturi poljoprivrednih gospodarstava koji se provode na razini Zajednice od 1966./67., trebaju se nastaviti kako bi se istražili trendovi na razini Zajednice. Zbog jasnoće, Uredbu (EEZ) br. 571/88 treba zamijeniti ovom Uredbom.
(3)
Za potrebe ažuriranja osnovnih registara poljoprivrednih gospodarstava i ostalih informacija, potrebnih za stratifikaciju uzoraka statističkog istraživanja, najmanje svakih deset godina potrebno je provesti Popis poljoprivrednih gospodarstava u Zajednici. Zadnji popis, prije usvajanja ove Uredbe, bio je proveden 1999./2000.
(4)
Postoji potreba za prikupljanjem podataka o provedbi mjera, koje se odnose na ruralni razvoj, kao što je definirano Uredbom Vijeća (EZ) br. 1698/2005 od 20. rujna 2005. o potporama ruralnom razvoju Europskog poljoprivrednog fonda za ruralni razvoj (EPFRR) (3).
(5)
U svojim zaključcima od 19. prosinca 2006. o poljoprivredno-okolišnim pokazateljima, Vijeće je uvidjelo potrebu za usporedivim podacima o poljoprivrednim aktivnostima, na odgovarajućem geografskom području i na razini cijele Zajednice. Vijeće je zatražilo od Komisije da poduzme mjere koje su navedene u komunikaciji Komisije od 15. rujna 2006. (4) koje uključuju izradu statističkih podataka, koji se prvenstveno odnose na upravljanje poljoprivrednim gospodarstvima i na korištenje dobara i usluga potrebnih za poljoprivrednu proizvodnju.
(6)
Statistički podaci o različitim metodama poljoprivredne proizvodnje na razini pojedinačnih gospodarstava su nedostatni. Stoga je potrebno poboljšati prikupljanje podataka o metodama poljoprivredne proizvodnje zajedno sa strukturnim podacima o poljoprivrednim gospodarstvima, što će osigurati dodatne statističke podatke o razvoju poljoprivredno-okolišne politike i poboljšati kvalitetu poljoprivredno-okolišnih pokazatelja.
(7)
Usporedive statistike svih država članica o strukturi poljoprivrednih gospodarstava važne su za određivanje razvoja poljoprivredne politike u Zajednici. Stoga je za obilježja istraživanja potrebno u što većoj mjeri koristiti standardne klasifikacije i zajedničke definicije.
(8)
Provođenje istraživanja o strukturi poljoprivrednih gospodarstava u 2010. godini i desetogodišnjeg Popisa stanovništva u 2011. teško bi opteretilo statističke resurse država članica ako bi se razdoblja rada na terenu ovih dvaju istraživanja preklapala. Zato treba odrediti iznimku kako bi se državama članicama omogućila provedba istraživanja o strukturi poljoprivrednih gospodarstava u 2009. godini.
(9)
Uredba Vijeća (EZ) br. 322/97 od 17. veljače 1997. o statistici Zajednice (5) ustrojava referentni okvir za odredbe ove Uredbe, posebno u pogledu sukladnosti sa standardima nepristranosti, pouzdanosti, relevantnosti, ekonomičnosti, povjerljivosti statističkih podataka i transparentnosti. Uredba Vijeća (Euratom, EEZ) br. 1588/90 od 11. lipnja 1990. o prijenosu povjerljivih statističkih podataka Statističkom uredu Europskih zajednica (6) ustrojava referentni okvir za prijenos i zaštitu povjerljivih statističkih podataka, a koji je predviđen ovom Uredbom, kako bi se osiguralo da kod pripreme i objave statističkih podataka Zajednice ne bi došlo do njihovog nezakonitog otkrivanja i uporabe u nestatističke svrhe.
(10)
Korištenje podataka o lokaciji poljoprivrednoga gospodarstva od strane Komisije mora biti ograničeno na statističke analize i treba se isključiti iz određivanja uzorka i iz provođenja statističkih istraživanja. Potrebna zaštita povjerljivosti podataka treba biti osigurana, između ostalog ograničavanjem preciznosti parametara lokacije i odgovarajućom agregacijom pri objavljivanju statističkih podataka.
(11)
Uredba Vijeća (EEZ) br. 3037/90 (7) odredila je statističku klasifikaciju gospodarskih aktivnosti u Zajednici.
(12)
U skladu s Uredbom (EZ) br. 1059/2003 Europskog parlamenta i Vijeća od 26. svibnja 2003. o uspostavi zajedničkog razvrstavanja prostornih jedinica za statistiku (NUTS) (8), prostorne jedinice trebaju biti definirane u skladu s klasifikacijom NUTS.
(13)
Kako bi smanjili teret prikupljanja podataka ispitanicima država članica, koliko god je to moguće, treba predvidjeti mogućnost uporabe uzorka u statističkom istraživanju i administrativnih izvora podataka.
(14)
Za provođenje statističkih istraživanja potrebno je osigurati znatna financijska sredstva, i država članica i Komisije, i to za duži niz godina od kojih će se veliki dio koristiti za ispunjavanje zahtjeva Zajednice.
(15)
Poznato je da zahtjevi o raspoznavanju i identifikaciji poljoprivrednih gospodarstava pomoću satelita prouzrokuju značajne metodološke i tehničke probleme u mnogim državama članicama.
(16)
Propisom treba osigurati pomoć ovom programu statističkih istraživanja putem potpora Zajednice iz Europskog fonda za jamstva u poljoprivredi u skladu s Uredbom Vijeća (EZ) br. 1290/2005 od 21. lipnja 2005. o financiranju zajedničke poljoprivredne politike (9).
(17)
Ova Uredba određuje financijski okvir za cjelokupno vrijeme trajanja programa koji je glavna referentna točka proračunskog tijela u postupku donošenja godišnjeg proračuna u smislu točke 37. Međuinstitucionalnog sporazuma od 17. svibnja 2006. između Europskog parlamenta, Vijeća i Komisije o proračunskoj disciplini i dobrom financijskom upravljanju (10).
(18)
S obzirom da se cilj ove Uredbe, odnosno sustavna izrada statističkih podataka Zajednice o strukturi poljoprivrednih gospodarstava i o metodama poljoprivredne proizvodnje, ne može postići u zadovoljavajućoj mjeri od strane države članice, bolje ostvarenje cilja može se ostvariti na razini Zajednice, i to zbog razmjera i učinaka ove Uredbe. Zajednica može usvojiti mjere u skladu s načelom supsidijarnosti navedenim u članku 5. Ugovora. Sukladno s načelom proporcionalnosti iz navedenog članka, ova Uredba ne prekoračuje okvire koji su potrebni za postizanje navedenog cilja.
(19)
Mjere potrebne za provedbu ove Uredbe treba donijeti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za provedbu izvršnih ovlasti dodijeljenih Komisiji (11).
(20)
Posebno, Komisija bi trebala biti ovlaštena za definiranje koeficijenata stočnih jedinica, definiranje obilježja, te za prilagodbu priloga ove Uredbe. Budući su ove mjere opći cilj i da su namijenjene za izmjenu sporednih elemenata ove Uredbe, njezino nadopunjavanje novim sporednim elementima treba biti usvojeno u skladu sa zakonskom procedurom koja je detaljno obrazložena u članku 5. stavku (a) Odluke 1999/468/EZ.
(21)
Provedeno je savjetovanje sa Stalnim odborom za poljoprivrednu statistiku koji je osnovan Odlukom Vijeća 72/279/EEZ (12),
DONIJELI SU OVU UREDBU:
POGLAVLJE I.
OPĆE ODREDBE
Članak 1.
Predmet
Ova Uredba određuje okvir za izradu usporedivih statističkih podataka Zajednice o strukturi poljoprivrednih gospodarstava i za istraživanje o metodama poljoprivredne proizvodnje.
Članak 2.
Definicije
Za potrebe ove Uredbe primjenjuju se sljedeće definicije:
(a)
„poljoprivredno gospodarstvo” ili „gospodarstvo” znači tehnički i gospodarski samostalnu jedinicu koja ima jedinstveno upravljanje i koja obavlja poljoprivredne djelatnosti, navedene u Prilogu I., unutar gospodarskog područja Europske unije, bilo kao primarne ili sekundarne djelatnosti;
(b)
„stočna jedinica” znači standardna mjerna jedinica koja omogućava agregiranje različitih kategorija stoke, kako bi se omogućilo njihovo uspoređivanje. Stočne jedinice su definirane na temelju zahtjeva za hranom pojedinih kategorija stoke, za koje se donose koeficijenti u skladu s zakonskom procedurom koju temeljito proučava članak 15. stavak 2.;
(c)
„istraživanja na uzorku” su statistička istraživanja koja se temelje na stratificiranim slučajnim uzorcima koji su kreirani za osiguravanje reprezentativne statistike poljoprivrednih gospodarstava na regionalnoj i nacionalnoj razini. Stratifikacija uključuje veličinu i tip poljoprivrednoga gospodarstva, kako bi se osiguralo odgovarajuće predstavljanje poljoprivrednih gospodarstava različitih veličina i tipova;
(d)
„regija” znači prostorna jedinica NUTS 2, definirana u Uredbi (EZ) br. 1059/2003;
(e)
„lokacija gospodarstva” znači koordinate zemljopisne širine i dužine u luku od pet minuta kako bi se onemogućila izravna identifikacija pojedinoga gospodarstva. Ako lokacija određene zemljopisne širine i dužine uključuje samo jedno poljoprivredno gospodarstvo, onda se to gospodarstvo pripisuje susjednoj lokaciji koja uključuje najmanje jedno poljoprivredno gospodarstvo.
Članak 3.
Obuhvat
1. Statistička istraživanja navedena u ovoj Uredbi obuhvaćaju:
(a)
poljoprivredna gospodarstva koja za poljoprivrednu proizvodnju koriste jedan hektar ili više poljoprivrednog zemljišta;
(b)
poljoprivredna gospodarstva koja za poljoprivrednu proizvodnju koriste manje od jednog hektara poljoprivrednog zemljišta, ako ta gospodarstva proizvode određeni dio za prodaju ili ako njihova proizvodna jedinica prelazi određene fizičke pragove.
2. Međutim, države članice koje koriste prag statističkog istraživanja viši od jednog hektara određuju taj prag na razini koja isključuje samo najmanja poljoprivredna gospodarstva čiji je ukupni udio 2 % ili manje u ukupnoj korištenoj poljoprivrednoj površini bez zajedničkih površina i 2 % ili manje u ukupnom broju stočnih jedinica.
3. U svakom slučaju, obuhvaćaju se sva poljoprivredna gospodarstva koja dosežu jedan od fizičkih pragova definiranih u Prilogu II.
Članak 4.
Izvori podataka
1. Države članice trebaju koristiti podatke iz Integriranog administrativnog i kontrolnog sustava kako je predviđeno Uredbom (EZ) br. 1782/2003 (13), podatke iz Sustava za identifikaciju i registraciju goveda kako je predviđeno Uredbom (EZ) br. 1760/2000 (14) i podatke iz Registra ekološke poljoprivredne proizvodnje koji treba biti uspostavljen u skladu s Uredbom (EZ) br. 834/2007 (15), pod uvjetom da su ti podaci najmanje jednake kvalitete kao i podaci dobiveni putem statističkih istraživanja. Države članice također mogu koristiti administrativne izvore podataka koji prate uzgoj genetski modificiranih usjeva i posebne mjere ruralnog razvoja iz Priloga III.
2. Ako država članica odluči koristiti administrativni izvor podataka koji nije naveden u stavku 1. ovog članka, država članica najprije izvještava Komisiju i dostavlja podatke o metodi koja će se koristiti te o kvaliteti podataka administrativnog izvora.
Članak 5.
Točnost podataka
1. Države članice koje provode statistička istraživanja na uzorku dužne su osigurati statističku reprezentativnost ponderiranih rezultata istraživanja za poljoprivredna gospodarstva unutar svake regije te moraju ispunjavati zahtjeve o točnosti navedene u Prilogu IV.
2. U opravdanim slučajevima Komisija državama članicama dopušta iznimke u vezi sa zahtjevom o točnosti iz stavka 1. ovog članka za određene regije.
POGLAVLJE II.
STATISTIKA O STRUKTURI POLJOPRIVREDNIH GOSPODARSTAVA
Članak 6.
Istraživanja o strukturi poljoprivrednih gospodarstava
1. Države članice u 2010., 2013. i 2016. godini provode statistička istraživanja o strukturi poljoprivrednih gospodarstava, dalje u tekstu „istraživanja o strukturi poljoprivrednih gospodarstava”.
2. Istraživanje o strukturi poljoprivrednih gospodarstava u 2010. godini provodi se u obliku Popisa. Međutim, istraživanje se može provesti na uzorku za obilježja koja se odnose na ostale dohodovne aktivnosti izvršene od radne snage i koje su navedene u odjeljku V(ii) Priloga III.
3. Istraživanja o strukturi poljoprivrednih gospodarstava u 2013. i 2016. godini mogu se provesti na uzorku.
Članak 7.
Obilježja istraživanja
1. Države članice osiguravaju informacije o obilježjima navedenim u Prilogu III.
2. Komisija može, u skladu sa zakonskom procedurom koju detaljno obrazlaže članak 15. stavak 2., izmijeniti listu obilježja koja je iznesena u Prilogu III. za istraživanja o strukturi poljoprivrednih gospodarstava u 2013. i 2016. godini.
3. Ako država članica utvrdi da ima obilježja niske ili nulte učestalosti, ta obilježja se mogu isključiti iz prikupljanja podataka. U tom slučaju država članica izvještava Komisiju, u kalendarskoj godini koja neposredno prethodi godini istraživanja, o svim obilježjima isključenim iz prikupljanja podataka.
4. Definicije obilježja donose se u skladu sa zakonskom procedurom koju detaljno obrazlaže članak 15. stavak 2.
Članak 8.
Referentna razdoblja
Referentna razdoblja za istraživanja o strukturi poljoprivrednih gospodarstava u godinama 2010., 2013. i 2016. definiraju se kako slijedi:
(a)
za obilježja zemljišta koja su određena u Prilogu III., razdoblje od 12 mjeseci koje završava na referentni dan između 1. ožujka i 31. listopada u godini istraživanja;
(b)
za obilježja stočarstva koja su određena u Prilogu III., referentni dan između 1. ožujka i 31. prosinca u godini istraživanja;
(c)
za obilježja radne snage koja su određena u Prilogu III., razdoblje od 12 mjeseci koje završava na referentni dan između 1. ožujka i 31. listopada u godini istraživanja;
(d)
za mjere ruralnog razvoja koje su određene u Prilogu III., razdoblje od tri godine koje završava 31. prosinca u godini istraživanja.
Članak 9.
Prijenos podataka
1. Države članice dostavljaju Komisiji ovjerene podatke istraživanja za istraživanje o strukturi poljoprivrednih gospodarstava za 2010. godinu do 31. ožujka 2012.
2. Za istraživanja o strukturi poljoprivrednih gospodarstava u godinama istraživanja 2013. i 2016., države članice dostavljaju Komisiji ovjerene podatke iz istraživanja u roku od 12 mjeseci od završetka godine istraživanja.
3. Podaci koji se odnose na mjere ruralnog razvoja koje su navedene u Prilogu III., temeljeni na administrativnim evidencijama, mogu se poslati Komisiji odvojeno u roku od 18 mjeseci od završetka godine istraživanja.
4. Podaci istraživanja o strukturi poljoprivrednih gospodarstva dostavljaju se Komisiji u elektronskom obliku i na razini pojedinih poljoprivrednih gospodarstava.
5. Komisija određuje oblik dostavljanja podataka iz istraživanja.
6. Komisija podatke istraživanja o strukturi poljoprivrednih gospodarstva ne smije koristiti za određivanje uzoraka ili za provođenje statističkih istraživanja.
Članak 10.
Okvir uzorkovanja
Za potrebe ažuriranja okvira uzorkovanja za istraživanja o strukturi poljoprivrednih gospodarstava u godinama 2013. i 2016., države članice osiguravaju državnim tijelima odgovornim za istraživanje o strukturi poljoprivrednih gospodarstava pristup informacijama o poljoprivrednim gospodarstvima sadržanim u administrativnim datotekama sastavljenim na njihovom državnom području.
POGLAVLJE III.
STATISTIKA METODA POLJOPRIVREDNE PROIZVODNJE
Članak 11.
Istraživanje o metodama poljoprivredne proizvodnje
1. Države članice provode istraživanje o metodama poljoprivredne proizvodnje koje koriste poljoprivredna gospodarstva. Ovo istraživanje može se provesti na uzorku.
2. U propisno opravdanim slučajevima, Komisija može dopustiti državi članici provođenje istraživanja na uzorku koristeći odvojene poduzorke.
3. Države članice osiguravaju informacije o obilježjima proizvodnih metoda u poljoprivredi koja su navedena u Prilogu V.
4. Za svako gospodarstvo koje se istražuje države članice daju procjenu količine vode koja se na gospodarstvu koristi za navodnjavanje (u metrima kubnim). Procjena se može odrediti modeliranjem.
5. Komisija osigurava državama članicama metodološku i drugu potporu s ciljem izrade modela iz stavka 4. ovog članka. Osim toga, Komisija promiče nužnu suradnju i razmjenu iskustava između država članica s ciljem dobivanja usporedivih rezultata.
6. Ako država članica utvrdi da ima obilježja niske ili nulte učestalosti, obilježje se može isključiti iz prikupljanja podataka. U tom slučaju država članica izvještava Komisiju, u kalendarskoj godini koja neposredno prethodi godini istraživanja, o svim obilježjima isključenim iz prikupljanja podataka.
7. Definicije obilježja donose se u skladu sa zakonskom procedurom koju detaljno obrazlaže članak 15. stavak 2.
8. Referentno razdoblje se podudara s referentnim razdobljima korištenim za obilježja istraživanja o strukturi poljoprivrednih gospodarstava u 2010. godini.
9. Rezultati ovog istraživanja se povezuju s podacima dobivenim iz istraživanja o strukturi poljoprivrednih gospodarstava u 2010. godini na razini pojedinih poljoprivrednih gospodarstava. Zbirni ovjereni podaci dostavljaju se Komisiji u elektronskom obliku najkasnije do 31. prosinca 2012.
10. Komisija utvrđuje oblik dostavljanja podataka istraživanja.
11. Komisija podatke istraživanja o metodama poljoprivredne proizvodnje ne smije koristiti za određivanje uzoraka ili za provođenje statističkih istraživanja.
POGLAVLJE IV.
IZVJEŠĆA, FINANCIRANJE I PROVEDBENE MJERE
Članak 12.
Izvješća
1. Države članice dostavljaju nacionalna metodološka izvješća za istraživanja obuhvaćena ovom Uredbom, koja opisuju:
(a)
organizaciju istraživanja i primijenjenu metodologiju;
(b)
razinu točnosti postignutu u istraživanju provedenom na uzorku, koja se navodi u ovoj Uredbi;
(c)
informacije o kvaliteti svih korištenih administrativnih izvora podataka; te
(d)
o uključenim i isključenim kriterijima primijenjenim za ispunjenje zahtjeva pokrivenosti propisanih u članku 3.
2. Nacionalna metodološka izvješća dostavljaju se Komisiji s ovjerenim rezultatima istraživanja, u skladu s rokovima utvrđenim u članku 9., stavcima 1. i 2.
3. Osim nacionalnih metodoloških izvješća koja se zahtijevaju na kraju svakog istraživanja, države članice dostavljaju Komisiji sve dodatne informacije koje bi mogle biti potrebne u vezi s organizacijom i metodologijom istraživanja.
Članak 13.
Doprinos Zajednice
1. Države članice primaju od Zajednice financijski doprinos u visini do najviše 75 % troškova provedbe istraživanja definiranih ovom Uredbom uz maksimalni iznos definiran u stavcima 3. i 4. ovog članka.
2. Nakon stupanja na snagu ove Uredbe Komisija osigurava, za one države članice koje podnesu zahtjev, potrebnu tehničku i savjetodavnu pomoć za određivanje poljoprivrednih gospodarstava pomoću satelita.
3. Za ukupne troškove istraživanja o strukturi poljoprivrednih gospodarstava u 2010. godini i istraživanja o metodama poljoprivredne proizvodnje, doprinos Zajednice ograničen je na maksimalne iznose navedene u nastavku:
-
po 50 000 eura za Luksemburg i Maltu,
-
po 1 000 000 eura za Austriju, Irsku i Litvu,
-
po 2 000 000 eura za Bugarsku, Njemačku, Mađarsku, Portugal i Ujedinjenu Kraljevinu,
-
po 3 000 000 eura za Grčku, Španjolsku i Francusku,
-
po 4 000 000 eura za Italiju, Poljsku i Rumunjsku, te
-
po 300 000 eura za sve ostale države članice.
4. Za istraživanja o strukturi poljoprivrednih gospodarstava u godinama 2013. i 2016., najviši iznosi navedeni u stavku 3. ovog članka smanjuju se za 50 %.
5. Sredstva za financijski doprinos Zajednice dolaze iz Europskog fonda za jamstva u poljoprivredi u skladu s točkom (e) članka 3. stavka 2. Uredbe (EZ) br. 1290/2005.
Članak 14.
Financijski okvir
1. Financijska sredstva za provedbu ovog programa istraživanja, uključujući i izdvajanja potrebna za upravljanje, održavanje i razvoj sustava baza podataka dobivenih od država članica, a koje se koriste u Komisiji za obradu podataka, u skladu s odredbama ove Uredbe, iznosi 58 850 000 eura za razdoblje od 2008. do 2013. godine.
2. Iznos za razdoblje od 2014. do 2018. godine na prijedlog Komisije određuju tijelo nadležno za proračun i zakonodavna tijela na temelju novog financijskog okvira za razdoblje koje započinje u 2014. godini.
3. Godišnja izdvajanja odobrava tijelo nadležno za proračun u granicama financijskog okvira.
Članak 15.
Odbor
1. Komisiji u radu pomaže Stalni odbor za poljoprivrednu statistiku osnovan Odlukom 72/279/EEZ.
2. Prilikom pozivanja na ovaj stavak, primjenjuje se članak 5.a stavci od 1. do 4., i članak 7. Odluke 1999/468/EZ, uzimajući u obzir odredbe članka 8.
Članak 16.
Odstupanja
1. Odstupajući od članka 6. stavaka 1. i 2., članka 8., članka 9. stavka 1., članka 11. stavaka 8. i 9., članka 13. stavka 3., Priloga III. i Priloga IV., pozivanje na godinu 2010. zamjenjuje se godinom 2009. za Grčku, Španjolsku i Portugal.
2. Odstupajući od članka 9. stavka 1. pozivanje na 31. ožujka 2012. zamjenjuje se s:
(a)
31. ožujka 2011. za Grčku i Portugal;
(b)
30. lipnja 2011. za Španjolsku;
(c)
30. lipnja 2012. za Italiju i Rumunjsku.
3. Odstupajući od članka 11. stavka 9., pozivanje na 31. prosinca 2012. zamjenjuje se s 31. prosincem 2011. za Grčku, Španjolsku i Portugal.
Članak 17.
Stavljanje izvan snage
1. Uredba (EEZ) br. 571/88 stavlja se izvan snage.
2. Pozivanje na Uredbu stavljenu izvan snage smatra se pozivanjem na ovu Uredbu.
Članak 18.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. siječnja 2009..
Ova Uredba u cijelosti je obvezujuća i izravno se primjenjuje u svim državama članicama.
Sastavljeno u Strasbourgu 19. studenoga 2008.

Labels: 12
9
6